Vruntlike grote tovoren gescreven etc. Wetet, leven vrundes, dat ik van mynes gnedigen heren, des koningges, gnade wegen unde synen riken genen steden vrede hebbe mit den Ryssen. Hirumme bidde ik den menen kopman, de vorkerynge mit den Ryssen pleghen hebben, dat see de Ny myden, Godes viende unde mynes gnedigen heren, des koningges, viende nicht en sterken unde besundergen dor mynes gnedigen heren, des koningges, wather, hawen unde strant den wech, also vorgescreven steit, nicht en soken. Wil jemant hir enbowen, de mach up syn egen ewentyr doen. Gode siit bevolen to ewiger selicheit. Gescreven tho Wyborge dingsdages na passchen anno Domini m°cd°xxvj etc. By my Kersten Niclisson, ritter, etc. Adress: An den menen kopman tho Revel kome dusse breff mit werdicheit, etc.